KLASA: P-235/23

URBROJ: 711-02-02/07-2024-11

Zagreb, 18. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Zorana Majstrovića, OIB: …………….., člana Uprave trgovačkog društva KOMUNALNO ODRŽAVANJE društvo s ograničenom odgovornošću za komunalne djelatnosti,** pokrenutom po službenoj dužnosti, na 62. sjednici održanoj 18. listopada 2024. donosi sljedeću

**ODLUKU**

1. **Istovremenim obnašanjem dužnosti člana Uprave trgovačkog društva KOMUNALNO ODRŽAVANJE društvo s ograničenom odgovornošću za komunalne djelatnosti, predsjednika Nadzornog odbora trgovačkog društva RADIO POSTAJA PLOČE, društvo s ograničenom odgovornošću radio difuzne djelatnosti i člana Nadzornog odbora trgovačkog društva IZVOR PLOČE društvo s ograničenom odgovornošću za javnu vodoopskrbu i odvodnju u razdoblju od 6. lipnja 2022. do 20. srpnja 2023., obveznik Zoran Majstrović počinio je povredu članka 18. stavka 1. ZSSI-a.**
2. **Za povredu ZSSI-a, opisanu pod točkom I. izreke, obvezniku Zoranu Majstroviću se izriče novčana sankcija u iznosu od 600,00 EUR.**
3. **Nalaže se obvezniku Zoranu Majstroviću da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-………………..-23523.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je na stručnom radnom sastanku Povjerenstva održanom dana 18. lipnja 2024. utvrdilo postojanje pretpostavki za pokretanje postupka protiv obveznika Zorana Majstrovića, člana Uprave trgovačkog društva KOMUNALNO ODRŽAVANJE društvo s ograničenom odgovornošću za komunalne djelatnosti zbog moguće povrede članka 18. stavka 1. ZSSI-a, koja proizlazi iz istovremenog obnašanja dužnosti člana Uprave trgovačkog društva KOMUNALNO ODRŽAVANJE društvo s ograničenom odgovornošću za komunalne djelatnosti, predsjednika Nadzornog odbora trgovačkog društva RADIO POSTAJA PLOČE, društvo s ograničenom odgovornošću radio difuzne djelatnosti i člana Nadzornog odbora trgovačkog društva IZVOR PLOČE društvo s ograničenom odgovornošću za javnu vodoopskrbu i odvodnju u razdoblju od 6. lipnja 2022. do 20. srpnja 2023. godine.

Naime, Povjerenstvo je uvidom u Registar obveznika koji ustrojava, kao i uvidom u sudski registar Trgovačkog suda u Dubrovniku utvrdilo da obveznik Zoran Majstrović od 6. lipnja 2022. obnaša dužnost člana Uprave trgovačkog društva KOMUNALNO ODRŽAVANJE d.o.o. za komunalne djelatnosti čiji je jedini osnivač Grad Ploče, zatim da je isti u razdoblju od 6. lipnja 2022. pa do 20. srpnja 2023., uz dužnost člana Uprave društva KOMUNALNO ODRŽAVANJE d.o.o., obnašao i dužnost člana Nadzornog odbora društva IZVOR PLOČE d.o.o. i dužnost predsjednika Nadzornog odbora društva RADIO POSTAJA PLOČE d.o.o.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona te je stoga Zoran Majstrović, kao član Uprave društva KOMUNALNO ODRŽAVANJE d.o.o., povodom obnašanja navedene dužnosti obveznik ZSSI-a te je dužan postupati u skladu s njegovim odredbama.

Stoga je Povjerenstvo, u svrhu utvrđivanja činjenica u ovom predmetu, od društva IZVOR PLOČE d.o.o. i društva RADIO POSTAJA PLOČE d.o.o. dopisima od 15. i 16. studenoga 2023. zatražilo očitovanje o članstvu obveznika Zorana Majstrovića u nadzornom odboru navedenih društava te primitku eventualnih naknada za obnašanje navedenih dužnosti.

Društvo IZVOR PLOČE d.o.o. se na navedeno traženje Povjerenstva očitovalo dopisom broj: 1596/23 od 4. prosinca 2023. u kojem je navedeno da je obveznik Zoran Majstrović obnašao dužnost člana Nadzornog odbora tog društva u periodu od 30. rujna 2021. do 20. srpnja 2023. godine. Isto tako, iz očitovanja proizlazi da u tom periodu Zoran Majstrović nije primao nikakvu naknadu jer isti nije niti podnio zahtjev za primanje naknade koja je odlukom gradonačelnika grada Ploča od 3. travnja 2020. iznosila 1 kunu.

O navedenom su od strane tog društva Povjerenstvu dostavljene Odluka gradonačelnika grada Ploča KLASA: 022-05/21-01/030, URBROJ: 2165-02-21-2 od 30. rujna 2021. o imenovanju članova Nadzornog odbora trgovačkog društva IZVOR PLOČE d.o.o. Ploče i Odluka Skupštine istog društva KLASA: 024-08/23-01/005, URBROJ: 2117-12-2-23-1 od 20. srpnja 2023. o razrješenju i imenovanju člana Nadzornog odbora trgovačkog društva IZVOR PLOČE d.o.o., kao i Odluka Skupštine istog društva od 3. travnja 2020. o visini naknade za rad članovima Nadzornog odbora IZVORA PLOČE d.o.o., a koje odluke potvrđuju navode društva IZVOR PLOČE d.o.o. iz predmetnog očitovanja tog društva od 4. prosinca 2023.

Isto tako, društvo RADIO POSTAJA PLOČE d.o.o. se na predmetno traženje Povjerenstva očitovalo dopisom od 22. ožujka 2024. u kojem je navedeno da je obveznik Zoran Majstrović obnašao dužnost predsjednika Nadzornog odbora tog društva od 30. rujna 2021. do 20. srpnja 2023. Iz očitovanja proizlazi i da imenovani obveznik za svoj radi u Nadzornom odboru tog društva nije primao naknadu.

O navedenom su od strane tog društva Povjerenstvu dostavljene Odluka gradonačelnika grada Ploča KLASA: 022-05/21-01/033, URBROJ: 2165-02-21-1 od 30. rujna 2021. o imenovanju članova Nadzornog odbora trgovačkog društva RADIO POSTAJA PLOČE d.o.o. Ploče i Odluka Skupštine društva KLASA: 008-02/23-01/001, URBROJ: 2117-12-2-23-1 od 20. srpnja 2023. o razrješenju i imenovanju člana Nadzornog odbora trgovačkog društva RADIO POSTAJA PLOČE d.o.o. Ploče, a koje odluke potvrđuju navode društva RADIO POSTAJA PLOČE d.o.o. iz predmetnog očitovanja tog društva od 22. ožujka 2024. Isto tako, uz očitovanje je Povjerenstvu dostavljena i Izjava Zorana Majstrovića od 30. rujna 2021. iz koje je razvidno da je tom Izjavom imenovani prihvatio članstvo u Nadzornom odboru trgovačkog društva RADIO POSTAJA PLOČE d.o.o. te se isti odrekao prava na bilo kakvu naknadu za svoj rad u navedenom Odboru za cijelo vrijeme obnašanja dužnosti člana/predsjednika Nadzornog odbora tog društva.

S obzirom na navedeno, Povjerenstvo je u odnosu na obveznika Zorana Majstrovića utvrdilo postojanje pretpostavki za pokretanje postupka vezano za moguću povredu odredbe članka 18. stavka 1. ZSSI-a, o čemu je imenovanom obvezniku dostavljena obavijest KLASA: P-235/23, URBROJ: 711-02-01/07-2024-08 od 18. lipnja 2024. godine, koju je obveznik zaprimio 1. srpnja 2024. te kojom je isti pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Na navedenu obavijest imenovani se obveznik očitovao dopisom od 11. srpnja 2024. u kojem je naveo da je 6. lipnja 2022. godine počeo obnašati dužnost člana Uprave trgovačkog društva KOMUNALNO ODRŽAVANJE d.o.o. u svojstvu direktora te je u vremenu od 6. lipnja 2022. do 20. srpnja 2023. obnašao dužnost člana Nadzornog odbora društva IZVOR PLOČE d.o.o. i dužnost predsjednika Nadzornog odbora društva RADIO POSTAJA PLOČE d.o.o. Ne osporava navedene činjenice, ali moli da se prilikom odlučivanja u ovom predmetu uzme u obzir da od trenutka kada je imenovan na dužnost člana Uprave trgovačkog društva KOMUNALNO ODRŽAVANJE d.o.o. nije sudjelovao niti na jednoj sjednici nadzornih odbora odnosnih trgovačkih društava niti je primao bilo kakvu naknadu, slijedom čega prilaže zapisnike sa sjednica nadzornih odbora oba trgovačka društva u predmetnome vremenskom periodu.

Uvidom u dostavljene zapisnike sa sjednica Nadzornog odbora IZVORA PLOČE d.o.o. u promatranome razdoblju od 23. lipnja 2022., 4. listopada 2022., 10. studenoga 2022., 22. svibnja 2023. i 20. lipnja 2023. utvrđeno je da tim sjednicama kao opravdano odsutan nije prisustvovao Zoran Majstrović, dok je uvidom u dostavljene zapisnike sa sjednica Nadzornog odbora trgovačkog društva RADIO POSTAJA PLOČE d.o.o. utvrđeno da se isti ne odnose na promatrano razdoblje 6. lipanj 2022. – 20. srpanj 2023.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Stavkom 2. propisano je da obveznici, iznimno od stavka 1. toga članka, mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju, kao i da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo je iz prikupljenih podataka i dokumentacije u spisu utvrdilo da je obveznik Zoran Majstrović u razdoblju od 6. lipnja 2022. do 20. srpnja 2023. istovremeno obnašao dužnost člana Uprave trgovačkog društva KOMUNALNO ODRŽAVANJE d.o.o., predsjednika Nadzornog odbora trgovačkog društva RADIO POSTAJA PLOČE d.o.o. i člana Nadzornog odbora trgovačkog društva IZVOR PLOČE d.o.o., a koja društva nisu povezana društva u smislu članka 18. stavka 2. ZSSI-a, čime je imenovani obveznik povrijedio odredbu članka 18. stavka 1. tog Zakona.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 18. (članstvo u upravnim tijelima i nadzornim odborima), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku Zoranu Majstroviću izreklo novčanu sankciju. Prilikom odlučivanja o vrsti sankcije, Povjerenstvo je kao otegotnu okolnost uzelo u obzir činjenicu da je obveznik, uz obnašanje dužnosti člana Uprave jednog trgovačkog društva, istovremeno obnašao dužnost člana nadzornih odbora čak dva trgovačka društva, dok je prilikom odmjeravanja visine novčane sankcije kao otegotnu okolnost uzelo u obzir činjenicu da je obvezniku već ranije utvrđena povreda Zakona o sprječavanju sukoba interesa, i to u predmetu Povjerenstva KLASA: P-449/23 gdje je obvezniku kao sankcija za utvrđenu povredu članka 10. stavka 4. ZSSI-a izrečena novčana sankcija u iznosu od 530,00 eura, dok je kao olakotnu okolnost Povjerenstvo cijenilo činjenicu da je obveznik razriješen dužnosti člana nadzornih odbora odnosnih društava, odnosno da te dužnosti više ne obnaša.

Stoga Povjerenstvo smatra da je izricanje sankcije kako je to navedeno u točki II. izreke ove odluke primjereno svim utvrđenim činjenicama i navedenim okolnostima slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Zoran Majstrović, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana